
Text rozhodnutia
Súd: Krajský súd Bratislava Spisová značka: 4Sp/72/2015 Identifikačné číslo súdneho spisu: 1015201300 Dátum vydania rozhodnutia: 22. 09. 2015 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2015:1015201300.1 Uznesenie Krajský súd v Bratislave v právnej veci navrhovateľa: F. P.. E. C., bytom N. XX, W. proti odporcovi: Centrum právnej pomoci so sídlom Námestie slobody 12, Bratislava v konaní o opravnom prostriedku navrhovateľa zo dňa 30.7.20154 proti rozhodnutiu odporcu Sp. zn.: 7862/2015-Kaba, ČRZ: 44817/2015 zo dňa 14.7.2015 takto r o z h o d o l : Krajský súd v Bratislave návrh o d m i e t a . Žiaden z účastníkov konania nemá právo na náhradu trov tohto konania. o d ô v o d n e n i e : Dňa 3.8.2015 bol konajúcemu Krajskému súdu v Bratislave (ďalej len súd) doručený návrh (opravný prostriedok) navrhovateľa proti rozhodnutiu odporcu Sp. zn.: 7862/2015-Kaba, ČRZ: 44817/2015 zo dňa 14.7.2015, ktorým odporca za použitia ust. § 29 zák. č. 71/1967 Zb. o správnom konaní (ďalej len „správny poriadok“) konanie o nároku navrhovateľa vo veci jeho žiadosti o poskytnutie právnej pomoci z 15.6.2015 prerušil. Súčasne uložil navrhovateľovi v lehote 20 dní odstrániť nedostatky podania, ktoré vo výroku napadnutého rozhodnutia aj špecifikoval. Proti tomuto rozhodnutiu podal navrhovateľ odvolanie, datované 30.7.2015. Odporca navrhol vo svojom vyjadrení z 26.8.2015 návrh odmietnuť z dôvodu, že napadnuté rozhodnutie nepodlieha súdnemu prieskumu a súčasne že voči nemu zákon nepripúšťa odvolanie. Podľa ust. § 25 ods. 1 zák. č. 327/2005 Z.z. poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z.o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z.z. (ďalej len „zákon o poskytovaní právnej pomoci“) na konanie o nároku na poskytnutie právnej pomoci a o súvisiacich nárokoch podľa tohto zákona sa vzťahuje všeobecný predpis o správnom konaní. Podľa ust. § 29 ods. 1 správneho poriadku správny orgán konanie preruší, ak sa začalo konanie o predbežnej otázke alebo ak bol účastník konania vyzvaný, aby v určenej lehote odstránil nedostatky podania, alebo ak účastník konania nemá zákonného zástupcu alebo ustanoveného opatrovníka, hoci ho má mať, alebo ak tak ustanovuje osobitný zákon. Podľa ust. § 29 ods. 3 správneho poriadku proti rozhodnutiu o prerušení konania sa nemožno odvolať. Podľa ust. § 250l ods. 1 Občianskeho súdneho poriadku (ďalej len „O.s.p.“) podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa ust. § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Ako to je zrejmé z obsahu napadnutého rozhodnutia, ako aj z administratívneho spisu odporcu, tento konajúc o žiadosti navrhovateľa o poskytnutie právnej pomoci datovanej 15.6.2015, napadnutým rozhodnutím toto konanie prerušil s poukazom na ust. § 29 správneho poriadku. Súčasne vyzval navrhovateľa, aby v lehote 20 dní od doručenia napadnutého rozhodnutia odstránil nedostatky svojho podania (žiadosti o poskytnutie právnej pomoci), pričom súčasne označil v akom smere má byť podanie doplnené. V rámci poučenia, ktoré napadnuté rozhodnutie obsahuje, navrhovateľa o. i. poučil, že voči tomuto rozhodnutiu odvolanie prípustné nie je. Rozhodnutie o prerušení konania je rozhodnutím procesného charakteru, voči ktorému správny poriadok v jeho ust. § 29 ods. 3 nepripúšťa opravný prostriedok. Súd poznamenáva, že aplikácia cit. ust. § 29 ods. 3 správneho poriadku vyplýva z ust. § 25 ods. 1 zákona o poskytovaní právnej pomoci. Ako to je zrejmé, navrhovateľ i napriek tomu, že voči rozhodnutiu o prerušení správneho konania (o žiadosti navrhovateľa o poskytnutí právnej pomoci) nie je odvolanie prípustné o ktorej skutočnosti bol navrhovateľ riadne poučený, podal voči nemu opravný prostriedok - odvolanie datované 30.7.2015. Pretože navrhovateľ podal opravný prostriedok - odvolanie voči rozhodnutiu odporcu voči ktorému však správny poriadok opravný prostriedok nepripúšťa, súd s poukazom na ust. § 250p O.s.p. tento opravný prostriedok odmietol. O trovách konania súd rozhodol v súlade s analogickým použitím ust. § 146 ods.1, písm. c), O.s.p. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p).

